- Psalm
- <
- 24
- >

24
Di King Aamua* Taahili ni David
1 Henuailala mono hagahonu huogodoo i ono lodo la nia mee ni Dimaadua.
Henuailala mono mee huogodoo ala e mouli i nonua la nia mee ni Mee.* 1-Corinthians 10.26
2 Mee ne hau di maa i hongo di moana llala i lala henuailala,
ga haga noho dono hagamau i lodo di moana llala.
3 Ma koai dela e tau di hana gi nua gi di gonduu a Dimaadua?
Ma koai dela e mee di ulu gi lodo di Hale Haga madagu a Maa?
4 Ma go digau ala e madammaa nadau hangaahai mo nadau maanadu,
ge hagalee daumaha gi nia balu god, ge hagalee hai nadau hagababa tilikai.* Matthew 5.8
5 Dimaadua ga haga maluagina digaula ga haga dagaloaha digaula.
God ga haga waalanga bolo digaula deai nadau huaidu ai.
6 Ma go digau ala beenei ala e lloomoi gi God,
ala e lloomoi gi mua di God o Jacob.
7 Goodou hugee nia bontai di abaaba di waahale,
hugee nia bontai ala mai anadilaangi, gi ulu di King Aamua gi lodo!
8 Di King Aamua deenei la koai?
Go Dimaadua, Mee e maaloo ge mogobuna!
Dimaadua dela koia e maaloo i lodo nia dauwa.
9 Goodou hugee nia bontai di abaaba di waahale,
hugee nia bontai ala mai anadilaangi, gi ulu di King Aamua gi lodo!
10 Di King Aamua deenei la koai?
Go Dimaadua di Gowaa Aamua, go Mee dela go di King Aamua!

- Psalm
- <
- 24
- >

*^ Taahili ni David

*24.1: 1-Corinthians 10.26

*24.4: Matthew 5.8

© 1996, 2014 The Kapingamarangi Bible translation committee