- Psalm
- <
- 64
- >

64
Talodalo i di abaaba* Taahili ni David.
1 Meenei God, au gu i lodo di haingadaa, hagalongo mai gi dagu dalodalo!
Au gu madagu i ogu hagadaumee, haga dagaloaha ina dogu mouli!
2 Abaaba ina au gi daha mo nia hagahuaidu o digau huaidu,
mo nia hagabuulinga daangada huaidu.
3 Digaula e olo nadau holole gii gaa be tulumanu dauwa,
gei e puu nadau helekai huaidu gadoo be nia amu maalei.
4 Digaula e limalima di hagadele nadau kai tilikai, ge hagalee langaadia.
Digaula e oho digau humalia gi nadau tamu, ge hagalee mmaadagu.
5 Digaula e hagadaubuni i lodo nadau hagabaubau huaidu,
digaula e helehelekai be dehee di gowaa e dugu ginai nadau hele.
Digaula e hai boloo, “Tangada e mee di gidee nia maa ai.”
6 Digaula e haganoho nadau hai huaidu ga helekai,
“Gidaadou gu haganoho hagahumalia tadau hai huaidu dela belee hai.”
Di manawa mo nia hagamaanadu o tangada le e nngala.
7 Malaa, God gaa puu ana amu maalei gi digaula,
digaula gu limalima hua di lauwa.
8 Mee ga daaligi digaula idimaa go nia helekai aalaa.
Digau huogodoo ala ma gaa mmada gi digaula la ga lialiagi nadau libogo.
9 Digaula huogodoo ga mmaadagu, digaula ga hagabaubau
di mee a God dela ne hai, ga kaikai ana mee ne hai.
10 Digau huogodoo ala e donu la ga tenetene gi di mee a Dimaadua dela ne hai.
Digaula ga gidee di nadau gowaa e pala ai ge noho manawa lamalia i baahi o Mee.
Digau huogodoo ala e humalia la ga haga hagaamu a Mee.

- Psalm
- <
- 64
- >

*^ Taahili ni David.

© 1996, 2014 The Kapingamarangi Bible translation committee