- Psalm
- <
- 121
- >

121
Dimaadua la go tadau Hagaloohi* Taahili dela e daahili go digau ala e hula gi Jerusalem belee daumaha i golo
1 Au e hila aga gi tomo nia gonduu, dogu hagamaamaa la ga hanimoi i hee?
2 Dogu hagamaamaa la ga hanimoi i baahi o Dimaadua,
dela ne hai di langi mo henuailala.
3 Mee hagalee diiagi goe gii doo. Do Hagaloohi la hagalee kii.
4 Di Hagaloohi o Israel la hagalee molemoe be e kii!
5 Dimaadua ga hagaloohi la goe.
Mee e noho i doo baahi belee madamada humalia i di goe.
6 Di laa hagalee mmae ana mee adu gi di goe i di aa,
be go di malama ma gaa boo.
7 Dimaadua ga abaaba la goe gi daha mo nia hagadilinga haingadaa huogodoo,
Mee ga benebene goe hagahumalia.
8 Mee ga abaaba la goe i do hanimoi mo doo hana, dolomeenei gaa hana hua beelaa.

- Psalm
- <
- 121
- >

*^ Taahili dela e daahili go digau ala e hula gi Jerusalem belee daumaha i golo

© 1996, 2014 The Kapingamarangi Bible translation committee